Š. Kužma, poslanec: (2010-01-20):
Chcem ísť ale trošku z iného súdka, lebo už tu bolo veľmi veľa povedané, že sa platí za úseky, ktoré sa neprešli. U nás je to obrovský problém, lebo skutočne sú úseky medzi obcami, kde ľudia zabočia do prvej obce, dokonca mestská doprava, a vlastne platia 10 km za pár metrov. Dokonca to došlo tak ďaleko, že prešovská mestská doprava musela ísť normálne preč z hlavnej cesty a ísť, nasadiť mikrobusy, ktoré prejdú popod les a cez lávku pre peších. Čiže už tu skutočne išlo o život ako pri tých sanitkách, lebo obec nemohla zvládnuť platenie za niekoľko 100 metrov, aby platila, ako keby prešla na pol cestu do Košíc – mestská doprava prešovská. Čiže neuveriteľná vec. A to už skutočne išlo o život, keď musia ísť autobusy s ľuďmi, alebo v tomto prípade mikrobusy, cez lávku pre peších. Pre obrovskú, obrovskú chybu, ktorá sa udiala. Chcem ale hovoriť o probléme, ktorý vážne ťaží východ. Východ má, samozrejme, veľký problém s rozvojom, obrovský problém s nezamestnanosťou, a nielen krízou, lebo kríza, ktorá postihla hlavne automobilový priemysel, ktorý tam nie je, a zvýšila nám v tých oblastiach o 4 – 5 % nezamestnanosť, tak na východe v mnohých okresoch išla nezamestnanosť na dvojnásobok za jeden rok. Všetci vieme, že problém je infraštruktúra, že sú to veľké vzdialenosti, že investor, ktorý chce niekde postaviť fabriku a vyváža výrobky na Západ, to je 95 % investorov, tak si veľmi rozmyslí, či pôjde s tými výrobkami 400 km po Slovensku navyše alebo či tú fabriku postaví na západnom Slovensku. V poslednej dobe sú našimi obrovskými konkurentmi susedné oblasti Maďarska, Poľska, kde tí investori idú viac, a Rumunska, a to, čo sa teraz udialo s mýtom, tak to bolo také posledné K.O. v tejto oblasti. Obrovsky sa predražili, tento problém našich fabrík s veľkými dopravnými nákladmi sa obrovsky predražil v oblasti poplatkov za používanie ciest o 1 000, 1 200, 1 300 %. Keď firma, ktorá otočila dvakrát kamión do týždňa smerom do Bratislavy, to je úplne bežné, že takto sú vyťažené kamióny, ktoré chodia, má takých kamiónov 10, 20, tak už po dvoch týždňoch mala taký náklad, ako ju stál na mýto, ako ju stála známka za celý rok. Poviem vám konkrétne: Humenné – Bratislava, známka bola 1 080 eur, vyšla, známky za 12 mesiacov, mýto vychádza 14 000 eur. Vyše 1 400 % zdraženia. (Reakcia z pléna.) Čo, že stojí? Že jazdí? Ale oproti tomu zo dňa na deň z 31. 12. na 1. 1., áno, že neodjazdí, ale zdraženie vlastne v tejto ročnej, lebo aj keď si tú známku rozpočíta na počet ciest, tak je to zdraženie v percentách, je zo dňa na deň, hej. Čiže je to obrovský problém pre našich dopravcov. Problém o to nepochopiteľnejší, že som si napríklad porovnal, a toto je veľmi zaujímavé, čo by stála táto cesta, keby ju robil kamión. Keď ju bude robiť kamión podľa nášho mýtneho systému a nasadili sme si český mýtny systém, koľko zaplatil by dopravca, keby sme mali systém český, 68,52 v slovenských eurách jedna jazda, 32,10 eur, 100 % drahšie než v Čechách, Humenné – Bratislava. Čiže skutočne pre týchto dopravcov je to likvidačné. Obrovský ďalší problém, ktorý máme, dobre, tu má Tibor trojpruh, je celý nadšený, niekde sú diaľnice. U nás sú 100-kilometrové úseky, na ktorých je rozbitá uzučká cesta, zvaná I. trieda. Toto my máme spoplatnené. V Európe to nemá obdobu. Nemá skoro nikto spoplatnené obyčajné cesty, Česi majú spoplatnené tak, ako my sme mali, a to chápem. Cesty, ktoré sú súbežné, aby sa nám neodkláňala doprava kvôli mýtu z diaľnice na cesty I. triedy. Ale spoplatniť niečo, kde stovky kilometrov nemám ani v dohľade diaľnicu, kde je jedna rozbitá cesta typu z Rožňavy do Čiernej nad Tisou, ako vám povie jeden dopravca, že chodí denne túto cestu tam a späť. Túto rozbitú cestu vy mu ešte necháte platiť, tomu chudákovi? On ju ničí? Ale dve tretiny tej ceny, ktorú on zaplatí, podľa vašich údajov, podľa vašich údajov dve tretiny tej ceny pôjdu tej firme. Ak ste povedali, že 3,5 mil. pôjde firme a 4,8 čakáme vybrať, tak dve tretiny tej firme. Čiže on, ten náš chudák dopravca z tej Rožňavy, čo za pár korún, lebo tam sú trochu iné sadzby, trochu iná životná úroveň, za pár korún, čo dostane, tak ešte dve tretiny z toho, čo sa takto vyberie, tak zaplatí nejakej firme a jedna tretina pôjde na cesty? Tak pri tej jednej tretine, kedy dôjde rad na tú jeho cestu? Nikdy! Absolútne nikdy nedôjde rad na tú jeho cestu. Čiže jediným možným riešením je skutočne aj prehodnotiť túto sumu, ak je problém sumy, že sme mali predražené mýto a teraz tej firme treba veľa platiť a my kvôli tomu musíme mať vysoké ceny, aby niečo zostalo aj na tie cesty, ako kolega hovorí, tak potom nájdime spôsob, aby sme nemali to oveľa drahšie. Naša konkurencia idúca cez Maďarsko, naša konkurencia idúca cez Poľsko to má nezrovnateľne lacnejšie. Neplatia cesty I. triedy, absolútne ich neplatia. Nevieme im konkurovať. Tí zo severu aspoň to robia tak, že bziknú čo najskôr do Poľska, idú po Poľsku, hej, ale tí ostatní nemajú šancu. Však výborne, keď idú tade. No najlepšie, keď sa tam celkom presťahujú, lebo firmy sa tam presťahujú. Keď vyháňame ľudí do inej krajiny, aby si aj ten chleba kúpili na tej pumpe, aby tankovali na pumpe v Poľsku, to je dobré podľa teba. Podľa mňa to nie je dobré. Ja chcem, aby tí kamionisti u nás brali služby, u nás, keď sa im pokazí auto, si ho opravili, aby u nás kupovali naftu a benzín, nám platili dane a nie Poliakom. (Reakcia z pléna.) Ale také mýto prečo ostatné krajiny nepotrebujú? Čiže skutočne toto urobiť. A druhú vec, vyberať len to, čo ostatná Európa. Nevyberať za cesty I. triedy. Dokonca aj na miestach, kde v živote diaľnica nebude, čiže ani tie peniaze nepôjdu na to, a netlačiť takto na výrobcov. Lebo to nie je len o tovare v obchodoch, ako všetci hovoria, to je aj o vývoze výrobkov, to je aj o fabrikách, ktorým sa predražujú v podstate náklady, a najviac sa predražujú tým najchudobnejším, ktorí sú na východe. Preto vás chcem vyzvať, aby ste s týmto niečo robili a nedávali ešte ďalšie K. O. Ten východ má dosť problémov, tak si ešte nezaslúži ďalšie takéto K. O. (Potlesk.)